**Dag Erik Undlien** (født 1964) er en norsk lege og genetiker som har forsket på forholdet mellom arv og sykdom. Han er ansatt som professor i medisinsk genetikk ved Universitetet i Oslo og leder for avdeling for medisinsk genetikk ved Oslo universitetssykehus.

Undlien begynte med å studere sosiologi ved Universitetet i Oslo, men etter å ha tatt mellomfag gikk han i 1985 over til medisinstudiet. Han ble cand.med. i 1991 og tok en doktorgrad om genetisk disposisjon for type 1 diabetes i 1997. Avhandlingen hadde tittelen *Genetic Predisposition to Insulin-Dependent Diabetes Mellitus (IDDM). Susceptibility and Resistance Conferred by HLA Complex Genes and Polymorphisms in the Insulin Gene Regio*.

Etter fullført medisinstudier arbeidet han ved Institutt for transplantasjonsimmunologi (senere en del av Avdeling for immunologi og transfusjonsmedisin) ved Rikshospitalet. Her var han frem til han fullførte doktorgraden i 1997. I 2002 ble han utnevnt til professor i medisinsk genetikk ved Oslo universitetssykehus og i 2009 fikk han stillingen som avdelingsleder for medisinsk genetikk ved Klinikk for laboratoriemedisin ved Oslo universitetssykehus (OUS). Det kan nevnes at han var gjesteprofessor ved John Hopkins i USA fra 2007 til 2008.

Undliens forskning har vært innen fagfelt som epigenetikk, genetikk og livsvitenskap. Han har gjennomført forskningsprosjekter som forsøker å finne arvelige årsaker til en rekke folkesykdommer, spesielt diabetes. Han regnes som en av landets fremste eksperter på sitt område. Han har vært en forkjemper for å ta i bruk ny teknologi og forskningkunnskap og omsette det til forbedret diagnostikk for pasienter med arvelige sykdommer. Systemet innbefatter lagring av menneskers DNA og byr derfor på utfordringer i forhold til personvernet. Blant annet har Datatilsynet stilt seg avvisende til slik lagring.

I 2005 gav han ut boka *Din unike arv*. Boka bidro til at han havnet midt i debatten rundt arv og miljø som oppsto i kjølvannet av Harald Eias TV-program *Hjernevask* på NRK i 2010. I tillegg hadde Undlien deltatt både som rådgiver og ekspertkilde i TV-serien.

I 2016 ble han valg inn i Det Norske Videnskaps-Akademi i gruppe for medisinske fag.

Referanser
----------

1. ↑   Proff, www.proff.no, besøkt 9. juli 2022[Hentet fra Wikidata]
2. ↑   tidsskriftet.no, type referanse intervju, utgitt 2015, besøkt 25. juli 2021[Hentet fra Wikidata]
3. 1 2   Oslo universitetssykehus, oslo-universitetssykehus.no, utgitt 23. november 2020, besøkt 25. juli 2021, «Han vokste opp på Blindern, studerte medisin ved Universitetet i Oslo»[Hentet fra Wikidata]
4. 1 2 3  «Genenes mysterium». *Oslo universitetssykehus* **(norsk)**. 2020. Arkivert fra originalen 24. juli 2021. Besøkt 25. juli 2021.
5. ↑  «Avhandling, Undlien, 1997» (PDF). Michaeljournal. Besøkt 26. juli 2021.
6. 1 2  «En genetikers genom» (PDF). Tidsskriftet. 2015. Besøkt 25. juli 2021.
7. ↑  «Dag Erik Undlien - Institutt for klinisk medisin». *www.med.uio.no* **(norsk)**. Besøkt 26. juli 2021.
8. 1 2  «UiO-professor vil digitalisere genene dine». *e24.no*. 2016. Besøkt 25. juli 2021.
9. ↑  «Nye medlemmer i Vitenskapsakademiet | Det Norske Videnskaps-Akademi». *www.dnva.no*. 2016. Besøkt 25. juli 2021.

|  |  |
| --- | --- |
| Oppslagsverk/autoritetsdata | VIAF **·** CRIStin
 |